Bu gün bizim müzakirə etdiyimiz qərar da ondan qaynaqlanır. 1949-cu ildə üzv olduğu bir qurumun Türkiyəyə qarşı belə bir haqsız qərar verməsi çox üzücüdür. Baxın, görün, onların söykəndiyi dəlillər nədir. Türkiyə hökuməti niyə FETÖ-çüləri işdən çıxarıb, Türkiyədə fövqəladə vəziyyət çərçivəsində niyə referendum keçirilib? Nə bilim, PKK-nın siyasi qolu niyə həbsdədir? Sual olunur, əgər Türkiyənin yerində hər hansı bir dövlət olsa idi, tutalım, Fransa olsa idi, dövlət orqanlarına, dövlət institutlarına yerimiş bu FETÖ-çülərə, dövlət əleyhinə fəaliyyət göstərən bu insanlara qarşı hansı qərar qəbul edilərdi? Əlbəttə, onları təmizləyərdilər. Yaxud da Türkiyədə referendum fövqəladə vəziyyətdə keçirilib. Sual olunur ki, il yarım bundan qabaq Fransada terror hadisəsi törədildiyinə görə fövqəladə vəziyyət tətbiq edildi, bu gün Fransada keçirilən seçkilər də fövqəladə vəziyyət şəraitində keçirilir. Niyə onda Fransa ilə bağlı bu cür addımlar atılmır? Demək ki, fransızlara olar, Fransa istədiyi hərəkəti edə bilər, amma türklərə və Türkiyəyə olmaz? Onlar öz dövlətlərini qoruduqları üçün cəzalandırılmalıdırlar? Bu gün AŞPA-nın verdiyi qərar ondan qaynaqlanır. Bunun başqa bir yozumu yoxdur.